Levin maailmancup järjestetään 17. ja 18. marraskuuta.

Maailmancupkausi starttaa Levillä ensi viikolla. SAULI KOSKI

Levin maailmancup on ovella – ja itävaltaiset kiukkuisina suomalaisjärjestäjille.

Asiaa ovat peranneet ainakin itävaltalainen valtalehti Kronen Zeitung ja urheilusivusto Spox. Molempien kirjoitusten mukaan suomalaiset ovat evänneet Marcel Hirscheriltä ja muilta itävaltalaisilta harjoitusmahdollisuuden Levillä ennen maailmancupviikonloppua.

– Emme voi mennä Leville, maajoukkuevalmentaja Marko Pfeifer kommentoi Spoxille.

– Se on todella valitettavaa, ei ollenkaan okei.

Maajoukkueen päävalmentaja Andreas Puelacher puhkui vielä rajummin, lähes uhkaavin sanakääntein.

– On käsittämätöntä, ettemme saa treenata Levillä, mutta minkä taakseen jättää, sen edestään löytää.

Spox kirjoittaa, että järjestäjätaho voi valita, mitkä maat pääsevät kilpailurinteisiin etukäteen harjoittelemaan ja että "saksalaiset sekä norjalaiset ovat tervetulleita mutta jotkut muut eivät".

"Olen ollut suoraan yhteydessä..."

Tommi Viirret, Ski Sport Finlandin alppipuolen urheilujohtaja, ihmettelee itävaltalaislehtien kirjoituksia.

– En tiedä, mistä tällainen kirjoittelu on lähtenyt, hän kertoo Iltalehdelle.

– Olen ollut asiasta suoraan yhteydessä itävaltalaisten urheilujohtajaan (Puelacher) ja kerroin heidän olevan tervetulleita kilpailurinteeseen 5. ja 6. päivä. Tämän lisäksi he ovat olleet tervetulleita harjoittelurinteisiin päivittäin.

Kronen Zeitungin mukaan itävaltalaisille oli kerrottu rinteiden olevan täyteen buukattu.

– Itävaltalaiset olisivat halunneet tulla 9. ja 10. päivä, mutta juuri ne päivät ovat täynnä muiden joukkueiden takia, Viirret kertoo.

Juttua päivitetty kello 18.45: Hirscher ei saapunut Leville harjoittelemaan, kuten Viirret alun perin luuli ja jutussa kertoi.